送錢一杲卿
作者：黄庭堅
朝代：宋

paragraphs: 錢君佳少年，濯濯春月柳。
開談屢逼人，落筆若揮帚。
鳬雁菰蒲中，英材頗時有。
同聲傾夙期，異姓接婚友。
冷官國北門，會面始八九。
時時過薄飯，卯坐常至酉。
今日得休沐，方醺步兵酒。
聞子車馬南，欲餞輒掣肘。
溫風媚行色，綠浄無塵垢。
魚軒迎少婦，能獻二親壽。
到家春已融，柔條可結紐。
蔆藻蔓平湖，釣船先入手。
南雁正北來，蚤寄詩千首。